གང་ལྟར་ཡང་དེ་ནས་བཟུང་རིམ་གྱིས་ངོ་ཤེས་ཆོས་གྲོགས་ཞིག་ནས།ཕན་ཚུན་གྱི་སེམས་རྒྱུད་ཤེས་བའི་བློས་ཐུབ་ཀྱི་གྲོགས་པོ་ཞིག་ཏུ་གྱུར་ཏེ་ཁོའི་གྲྭ་ཤག་ཏུ་རྒྱུན་ཏུ་འགྲོ་གི་ཡོད།ཁོའི་ཤག་གི་དགེ་རྒན་ཨ་ཁུ་ཤ་བོ་ཐར་ནི་གཤིས་རྒྱུད་འཇམ་ཞིང་སེམས་རྒྱུད་བཟང་བོའི་དགེ་སློང་ཞིག་ཡིན་པ་གོང་དུ་ཞུས་པ་ལྟར།མགྲོན་པོ་སེར་སྐྱ་སུ་ཞིག་ཁོའི་གྲྭ་ཤག་ཏུ་སོང་ཚེ།གྲྭ་ཤག་དེར་ཟ་མ་གང་ཡོད་པ་རྣམས་མགྲོན་པོའི་མདུན་དུ་བཞག་སྟེ་ཨུ་ཚུགས་ཀྱིས་ཟ་རུ་འཇུག་ལ།གལ་སྲིད་མགྲོན་པོས་འཚེར་སྣང་གིས་མ་ཟོས་ཚེ།ཨ་ཁུ་ཤ་བོ་ཐར་ཁོང་གི་སེམས་སྐྱིད་པོ་མི་འདུག་ཅེས་མགྲོན་པོ་ངོ་ཤེས་ཡིན་མིན་ལ་ཁྱད་མེད་པར་དངོས་སུ་གསུངས་ཀྱི་ཡོད་པས།ང་རང་ལྟ་བུ་གྲྭ་རྐྱང་ཉམས་ཆུང་མང་པོ་ཞིག་གི་འཚོ་བའི་དཀའ་སྡུག་སེལ་ས་ཞིག་ཏུ་གྱུར་ཡོད།རིམ་གྱིས་འདས་པོ་ལྕང་སྐྱའི་དགེ་འདུན་རྒྱལ་མཚན་ཁོ་རང་ཡང་ཁོའི་ཤག་གི་དགེ་རྒན་ཨ་ཁུ་ཤ་བོ་ཐར་གྱི་གོམས་གཤིས་ཀྱི་ཤུགས་རྐྱེན་ཆེན་པོ་ཐེབས་ཏེ།སྐབས་དེའི་རོང་བོ་དགོན་ཆེན་གྱི་གྲྭ་བ་ཚོས་ལྕང་སྐྱའི་དགེ་འདུན་རྒྱལ་མཚན་ཡང་།རང་གཤིས་བརྟན་ལ་སེམས་རྒྱུད་བཟང་བོའི་གྲྭ་བ་ཡ་རབ་ཞིག་ཏུ་བརྩི་གི་ཡོད།